作者：吴文英
词牌/韵律：解连环

paragraphs: 思和云结。
断江楼望睫，雁飞无极。
正岸柳、衰不堪攀，忍持赠故人，送秋行色。
岁晚来时，暗香乱、石桥南北。
又长亭暮雪，点点泪痕，总成相忆。
杯前寸阴似掷。
几酬花唱月，连夜浮白。
省听风、听雨笙箫，向别枕倦醒，絮扬空碧。
片叶愁红，趁一舸、西风潮汐。
叹沧波、路长梦短，甚时到得。